b'\n_START_ARTICLE_\nMetazeunerita\n_START_SECTION_\nCaracter\xc3\xadstiques\n_START_PARAGRAPH_\n\xc3\x89s un arsenat d\'urani i coure o uranil-arseniat de coure, hidratat. Com la resta de minerals del grup de la metaautunita en qu\xc3\xa8 s\'enquadra la seva estructura molecular \xc3\xa9s en capes d\'arsenat i uranat. Forma una s\xc3\xa8rie de soluci\xc3\xb3 s\xc3\xb2lida amb la metatorbernita, en la qual la substituci\xc3\xb3 gradual de l\'ars\xc3\xa8nic per f\xc3\xb2sfor va donant els diferents minerals de la s\xc3\xa8rie. Cristal\xc2\xb7litza en el sistema tetragonal formant cristalls rectangulars a tabulars, o piramidals acabats en punta. Comunament de cares rugoses i estriades horitzontalment. Tamb\xc3\xa9 \xc3\xa9s molt com\xc3\xba l\'h\xc3\xa0bit foliat en forma d\'agregats micacis. \xc3\x89s com\xc3\xba que aparegui maclada meroh\xc3\xa8dricament. Presenta creixements sobre cristalls de tr\xc3\xb6gerita i uranospinita, amb eixos paral\xc2\xb7lels. Pot ser usada com a mena de l\'urani. Per presentar radioactivitat ha de ser manipulada amb les degudes precaucions._NEWLINE_Segons la classificaci\xc3\xb3 de Nickel-Strunz, la metazeunerita pertany a "08.EB: Uranil fosfats i arsenats, amb r\xc3\xa0tio UO\xe2\x82\x82:RO\xe2\x82\x84 = 1:1" juntament amb els seg\xc3\xbcents minerals: autunita, heinrichita, kahlerita, nova\xc4\x8dekita-I, salee\xc3\xafta, torbernita, uranocircita, uranospinita, xiangjiangita, zeunerita, metarauchita, rauchita, bassetita, lehnerita, metaautunita, metasaleeita, metauranocircita, metauranospinita, metaheinrichita, metakahlerita, metakirchheimerita, metanova\xc4\x8dekita, metatorbernita, przhevalskita, meta-lodevita, abernathyita, chernikovita, meta-ankoleita, natrouranospinita, tr\xc3\xb6gerita, uramphita, uramarsita, threadgoldita, chistyakovaita, arsenuranospathita, uranospathita, vochtenita, coconinoita, ranunculita, triangulita, furongita i sabugalita.\n_START_SECTION_\nFormaci\xc3\xb3 i jaciments\n_START_PARAGRAPH_\n\xc3\x89s un mineral estrany que es forma com a mineral secundari a la zona d\'oxidaci\xc3\xb3 de jaciments d\'urani d\'alteraci\xc3\xb3 hidrotermal enriquits en ars\xc3\xa8nic. Sol trobar-se associada a altres minerals com: torbernita, tr\xc3\xb6gerita, walpurgina, uranospinita, eritrina, mimetita, farmacosiderita, olivenita o calcofil\xc2\xb7lita.'